FOTO'S: Só lyk 'n romantiese wittebrood in 1939
JY LEES NOU FOTO'S: Só lyk 'n romantiese wittebrood in 1939
Dié 1939-bruid se groot dag was anders as die troues wat ons vandag ken. Daar was nie 'n wit rok nie en beslis nie 'n aanlyn-registrasie by Yuppiechef of Boardmans nie! Tog sal hierdie wittebroodfoto's van Margaret en Denys Gardiner 'n glimlag op jou gesig sit.
Dit was 1939 in Engeland, nét voor die Tweede Wêreldoorlog, en al kon Margaret en Denys se troue nie uitspattig wees nie, was hulle verlief - en dis al wat saak gemaak het. 'n Paar maande ná die troue het die gelukkige paartjie met hul motor, 'n Morris Eight Convertible, die Engelse platteland ingevaar. Dit was maar net 'n paar weke voordat die wêreld in oorlog gedompel is ...
Die foto's van die wittebrood was vir 75 jaar lank verlore, maar die paartjie se kleinseun, Barney Britton, het onlangs daarop afgekom toe hy sy ouma se solder skoongemaak het. Die foto's is in kleur – 'n nuwigheid vir daardie tyd – en geneem met 35 mm- Agfacolor-film.
Hier is die storie van hul wittebrood in foto's
Margaret en Denys is in April 1939 in die Church of the Holy Trinity in Hampstead, Londen, getroud.
FOTO: Barney Britton
In Augustus 1939 het hulle op hul wittebrood gegaan en met hul Morris Eight Convertible deur die Engelse platteland gery. Hul kat, Edgar, is ook saam.
Die paartjie het vanaf Londen deur Norfolk en Lincolnshire na Yorkshire gereis. Hulle het gereeld gekamp. Hier is hulle in Yorkshire. Die paartjie se nefie, Eldred, 'n suksesvolle fotograaf, het die wittebrood gedokumenteer. FOTO: Barney Britton
Margaret (26) was 'n verpleegster en het later tydens die oorlog in hospitale gewerk. Hier groet van die plaaslike kinders haar toe die paartjie op hul wittebrood iewers in die platteland gestop het.
Denys koop roomys vir hom, sy nuwe vrou en Eldred.
'n Romantiese piekniek onder die bome in Lincolnshire
'n Kronkelende pad tussen heldergeel landerye in Norfolk.
Denys stop en help die plaaslike boere om hooibale uit die pad te kry – 'n outydse verskeersknoop!
Kort nadat die vakansie verby was, op 1 September 1939, het Duitsland Pole ingeval. Brittanje het twee dae later oorlog teen Duitsland verklaar
Kyk na nóg foto's van dié wittebrood HIER.
Het jy ou troufoto's of wittebroodfoto's wat jy met ons wil deel? Stuur dit aan lucelle.hough@sarie.com en vertel die storie!